Peter Skaarup (DF), 2012-01-17:
Tak for en udmærket modtagelse af det her forslag.
Der er nogle, der ikke lige er klar til at stemme for det endnu, der skal måske kæles lidt for nogle detaljer, og det kan være, at hr. Ole Hækkerup og jeg selv skal prøve at gøre det lidt mere appetitligt for Folketinget.
Og så kan det jo være, at vi i hvert fald kan nå et stykke ad vejen.
Det er jo det muliges kunst, når vi beskæftiger os med politik.
Man får ikke alt, hvad man gerne vil have, og det tror jeg heller ikke Dansk Folkeparti gør her i dag, men det kan være, vi kan nå et stykke ad vejen.
Det, der aktualiserer det, er jo, at vi hele tiden oplever sager, hvor børn bliver misbrugt.
Senest har vi i dag fået oplyst gennem medierne, at man har en sag i Nordjylland, hvor en 55-årig mand tilsyneladende har misbrugt sine syv børn mange gange over en lang periode.
Dertil kommer også børn uden for familien, som den pågældende har misbrugt.
Her ønsker anklagemyndigheden så det, man kalder en tidsubestemt straf, men det er jo ikke sikkert, at anklagemyndigheden vinder den sag, og så er vi altså derhenne, hvor vi kan risikere, at det i en sag som den – og i andre sager i øvrigt – bliver en fængselsstraf, hvor den dømte får mulighed for at sidde tiden ud på prøveløsladelse, hvis vedkommende deltager i behandling, men den dømte kan også godt vælge at sidde tiden ud og så ikke komme i behandling med den risiko, det medfører, på den anden side af en fængselsstraf.
I Dansk Folkeparti er vi helt afklaret om, at enhver, der står for seksuelt misbrug af børn, altså påtvinger et værgeløst barn sin seksualitet og misbruger det på det groveste med stor risiko for, at barnet lider alvorligt fysisk som psykisk, skal mærke en kraftig afstandtagen fra samfundets side til det, vedkommende har begået.
Pædofile er i sagens natur grove kriminelle, som ofte begår mere end et overgreb på flere børn, så det er ikke at sammenligne med en voldtægtsforbryder, der måske begår ét overgreb på et andet menneske.
Nej, pædofile begår ofte mange overgreb på flere forskellige børn, og derfor har man altså en meget aparte seksualdrift, som man ofte ikke kan ændre som pædofil.
Man kan måske dæmpe den, men det er svært at ændre den fuldstændig, og derfor er det altså vigtigt, at vi fra samfundets side gør det, vi overhovedet kan gøre, for at ændre retningen på den pædofiles tilværelse, så vi undgår, at børn får smadret deres liv, som de ofte gør.
Pædofile bør som udgangspunkt derfor altid tvangsbehandles, det er vores opfattelse i Dansk Folkeparti.
Vi skal sørge for, at de bliver afsløret i at begå seksuelle overgreb på børn på et tidligt tidspunkt, og vi skal så vidt muligt undgå, at det sker.
Behandlingen skal gerne, hvis ikke være livslang, så i hvert fald være langvarig, for at det undgås, at de falder tilbage i kriminalitet, og derfor ser vi gerne i Dansk Folkeparti, at man i øget omfang bruger det, man kalder tidsubestemte straffe, der netop giver mulighed for en langvarig behandling af de pågældende, der kan føre dem ind på den rigtige kurs.
Der har Liberal Alliances ordfører, hr. Simon Emil Ammitzbøll, jo ret i, at nogle af de straffe, der gives på det her område, simpelt hen ikke levner de rigtige muligheder for behandling, fordi de er så korte, at tiden ikke er til, at man kan behandle de pågældende på den rigtige måde.
Det er alment kendt, at pædofile har det med at ødelægge børns seksualitet og ofte skaber nye pædofile, når deres ofre i nogle tilfælde viderefører den her aparte adfærd, de har været udsat for, og det sker jo så, fordi samfundet i for dårlig en grad sikrer, at der gribes ind på en konsekvent måde, inden de her kyniske overgreb kommer til at foregå.
Der er heldigvis også succeshistorier, og det er jo positivt.
Der er folk på Anstalten ved Herstedvester, der gør en fantastisk stor indsats for at hjælpe pædofile ud af deres misbrug, men vi har en gruppe, som ikke bliver underkastet den indsats, og som konsekvent nægter at indgå i den, og det er jo den gruppe, som bl.a. Red Barnet har peget på nogle gange og brugt som argument for at kræve den form for tvangsbehandling, som Dansk Folkeparti foreslår her i dag.
Det er muligt, at vi ikke skal lade dem, der indgår i behandling frivilligt, indgå.
Det har hr. Ole Hækkerup, Socialdemokraternes ordfører, jo fuldstændig ret i.
Det er egentlig heller ikke dem, forslaget her retter sig mod, for de er jo netop i behandling.
Nej, forslaget her retter sig mod den gruppe, der konsekvent enten ikke vil i behandling, fordi de bare ikke vil røres ved, kan man sige, altså ikke vil se i øjnene, hvad de har gang i, eller den gruppe, der med et krav om tvangsbehandling faktisk kan se det som en fordel, men som, fordi de ikke bliver stillet over for det krav i dag, så ikke kommer igennem den behandling, som der er tale om.
Jeg har flere gange i debatten i dag nævnt et eksempel på en mand, der faktisk gerne vil underkastes et krav om behandling, for så kan han ikke selv vige udenom, så er han tvunget, og det er det, vi skal frem til.
Og det er egentlig det, jeg tror vi skal arbejde videre med i udvalget, uanset at regeringen åbenbart har lagt sig fast på, at den mener, at Straffelovrådet er de rigtige til at vurdere, om man skal behandle eller tvangsbehandle pædofile.
Jeg vil nok sige, at det er vigtigt, at Folketinget som en førsteprioritet faktisk bør gøre så meget, vi overhovedet kan, for at ændre på det, inden vi overhovedet venter på, hvad Straffelovrådet finde ud af i sommeren 2012, med henblik på at vi så måske kan lave lovgivning med et års rækkevidde, så vi er fremme i 2013.
Det vil jo være resultatet, hvis vi siger, at Straffelovrådet er overdommer i den her sag, og at vi som politikere ikke er stærke nok til at danne vores egen mening.
Jeg fornemmer ud fra debatten, at Socialdemokraternes ordfører, hr. Ole Hækkerup, som har givet udtryk for et lidt andet synspunkt end det, regeringen har givet udtryk for, og som i hvert fald også meget markant i dagspressen har givet udtryk for et klart budskab om tvangsbehandling, har en meget konstruktiv tilgang til det her, og jeg tror egentlig også, at vi, når vi i Retsudvalget sætter os for at kigge alvorligt på tingene, hvilket jeg også hørte hr. Jeppe Mikkelsen som radikal ordfører giver udtryk for, kan nå et stykke ad vejen.
Så meget, som vi overhovedet kan blive enige om blandt politikerne, skal vi prøve at blive enige om.
Det, der er alternativet, hvis vi fortsat udviser en forholdsvis blød holdning over for de pædofile ved at lade stå til, ved at give korte straffe og ved ikke at udsætte dem for tvangsbehandling og restriktioner på deres samvær med børn og unge, er, at vi igen risikerer sager, som vi kender som Tøndersagen, Esbjergsagen, Brønderslevsagen og altså senest sagen i dag og mange andre sager.
Der er det vores pligt som politikere at gøre så meget, vi kan, for at stoppe de ugerninger, der bliver begået, så tidligt, vi overhovedet kan.
Det gør vi altså bl.a. ved at fjerne forældelsesfristen og ved at sikre, at der kan tvangsbehandles flere, end der i dag bliver behandlet i de institutioner, der nu er indrettet til formålet, og som vi har lavet flere af, for at muligheden er til stede.
Samlet set vil jeg sige tak for en positiv behandling og mange gode intentioner.
Vi når nok ikke frem til præcis det, Dansk Folkeparti vil, men det kan være, at vi kan nå et kompromis mellem f.eks. det, Venstre siger, det, Socialdemokraternes ordfører siger, og det, der bliver sagt fra andre konstruktive kræfters side.